登謝客巖
作者：林景熙
朝代：宋

paragraphs: 巀嶭鎮九斗，贔屭挾五丁。
飛霞適何來，縹緲開殊庭。
永懷謝康樂，坐嘯山水城。
曠代得真契，登臨有餘情。
松風洒六月，使我毛骨清。
猿鳥亦仙意，人生胡營營。
石麟卧荒麓，問此誰氏塋。
野老向我言，其人昔公卿。
珠玉照黄壤，送者冠蓋傾。
華朽變百年，所寶非修名。
乃知鐘鼎貴，不如芝薇馨。
所以世外人，返老還吾嬰。
倚杖空歎息，洞口雲冥冥。